Zuma se laaste presidentstoespraak: ‘Ek het my bes probeer’Uitgaande president Jacob Zuma lewer sy finale toespraak as partyleier Saterdag by die ANC se nasionale leierskapkonferensie in Johannesburg. Foto: Jonisayi Maromo / ANA. Die ANC-president, Jacob Zuma, het in sy laaste politieke toespraak as leier van die party onder meer die media, regbank, sakewêreld en nie-regeringsorganisasies skerp gekritiseer. Zuma, wat sy termyn van tien jaar as leier van die regerende party afsluit, het dié toespraak Saterdagmiddag ter opening van die ANC se 54ste nasionale verkiesingskonferensie by die Nasrec-sentrum in Johannesburg gelewer. Die geleentheid, wat tot Woensdag sal duur, word deur meer as 5 000 afgevaardigdes en sowat 1 000 lede van die media bygewoon. Zuma het in sy toespraak uitgevaar teenoor ANC-lede wat die party oor interne konflik hof toe sleep. Hy het gesê die party veroordeel die soort optrede en die kwessie moet bespreek word omdat “dit die gesag van die ANC geleidelik verswak”. “Dit is ŉ soort siekte om die party na die hof te wil neem. Regters kan ook nie die rigting vir ons beweging aanwys nie. Diegene wat die party hof toe wil neem, moet onmiddellik uit die party wees,” het hy gesê, te midde van ŉ gedempte applous vanaf die afgevaardigdes. Die president het ook ŉ vinger na die media gewys en gesê dit word deur magte beheer wat vyandig teenoor die ANC is. Die vyandige optrede van die media het ook volgens hom in die laaste paar maande verskerp. “Ons moet bewus wees daarvan dat die media ŉ aktiewe deelnemer met gevestigde belange is, eerder as ŉ onpartydige en regverdige waarnemer oor ANC-aangeleenthede,” het Zuma gesê. Die president het NRO’s en die burgerlike samelewing veroordeel omdat hulle saam teen staatskaping opgemars het. Hy het ook nie die drieledige-alliansievennote van die ANC gespaar nie. “Ons het in die afgelope maande gesien dat ons alliansievennote langs die regsgesindes stap en saam eis dat die president moet bedank terwyl hulle selfs sover gaan as om die president te verhoed om sekere geleenthede by te woon,” het Zuma gesê. Zuma het voorts ook gesê die ANC werk aan sy mikpunt van radikale ekonomiese transformasie, maar het gemaan dat diegene wat tans die begunstigdes is van die maatskaplike-ekonomiese status quo natuurlik daarteen gekant sal wees omdat hulle bedreig word. Die president het verder sy kommer uitgespreek dat witboordjiemisdaad anders as staatskaping gehanteer word en gevra wetstoepassers moet strenger teen hierdie soort misdaad begin optree. Hy het ook gewaarsku teen roekelose partyleiers wat die mag het om uitsprake te maak wat die land se ekonomie kan beïnvloed en gevra daar moet beslissend opgetree word. Sommige afgevaardigdes het regdeur sy twee uur lange toespraak hulle onwrikbare ondersteuning toegewys deur hier en daar ŉ applous te gee. Dit blyk ook dat Zuma gehoop het vir ŉ groter reaksie van afgevaardigdes op sy aankondiging dat die presidensie besluit het om universiteitsklasgelde vir arm en werkersklasstudente kwyt te stel, maar die reaksie van die vloer was maar skraal. Die afgevaardigdes het positiewer gereageer toe hy hulle bedank het vir hulle ondersteuning. “Ek het my bes probeer. Ek koester geen wrok [nie],” het Zuma afgesluit. Hy het ook vir oulaas ŉ liedjie en paar danspassies ingewerk om sy laaste politieke toespraak af te sluit.